ईपीएसमा नयाँ कानुन पारित
कोरियाली सरकारले रोजगार अनुमति प्रणाली (ईपीएस)मा केही सुधार गरेर कानुन पारित गरेको छ ।
सोल — कोरियाली सरकारले रोजगार अनुमति प्रणाली (ईपीएस)मा केही सुधार गरेर कानुन पारित गरेको छ ।६ महिनापछि लागू हुने नयाँ कानुन अनुसार अब उस्तै प्रकृतिको कामका लागि कम्पनी परिवर्तन गरे पनि कमिटेट कामदारको रुपमा कोरिया आउन पाउनेछन् । यसअघि ४ वर्ष १० महिनासम्म एउटै कम्पनीमा काम गरे मात्रै फेरि कमिटेड कामदारको रुपमा कोरिया आउन पाइन्थ्यो । केही सुधार गरिएको ईपीएसको नयाँ कानुन अनुसार विभिन्‍न प्रकारको महामारी रोग वा प्राकृतिक प्रकोपको कारणले स्वदेश फर्कन नसकेका कामदारलाई थप एक वर्ष काम गर्ने भिसा दिन सकिने व्यवस्था गरेको छ । कोरोना महामारीका कारण विभिन्‍न देशका कामदारहरुको भिसा सकिएपनि स्वदेश जान नसकेपछि कसरी व्यवस्थापन गर्ने भन्ने समस्या भएको थियो ।गत सेप्टेम्बरमा यहाँको श्रम मन्त्रालयले तयार पारेको मस्यौदा अनुसार नयाँ कानुन लागू हुन थालेको हो । नयाँ नियम अनुसार कमिटेड कामदारको आफ्नो कार्य अवधि सकिएपछि तीन महिना अनिवार्य रुपमा स्वदेशमा बसेपछि मात्र कोरिया आउन पाउने समयलाई घटाएर एक महिनामा झारिएको छ । यहाँ कार्यरत कोरियाली मजदुर युनियन (केसीटीयू) र प्रवासी मजदुर युनियन (एमटीयू)ले सरकारले बनाएको नयाँ निमय केही सुधारात्मक भएपनि मजदुरको हितमा हुने गरी सुधार हुन नसकेको जनाएको छ । कोरियामा रहेका मजदुर युनियनले विदेशी कामदारले चाहेको समयमा कार्यस्थल परिवर्तन गर्न पाउनुपर्ने माग लामो समयदेखि राख्दै आएका छन् । अहिले पनि कामदारले कम्पनी परिवर्तन गर्न खोजेपनि रोजगार दाताले स्वीकृति नदिएसम्म कार्यस्थल परिवर्तन गर्न नपाइने नियम छ । यसअघि नै यहाँको सरकारले विदेशी कामदार ल्याउँदा बस्नका लागि कन्टेनर र प्लास्टिकको घरमा बस्न नदिने नियम ल्याएको थियो । गत डिसेम्बरमा कम्बोडियाकी ३० वर्षीय कामदार कृषि मार्फतमा रहेको प्लास्टिकको घरमा बस्दा चिसोका कारणले ज्यान गुमाएकी थिइन् । सो घटनाका कारण चर्को आलोचना खेपेको सरकारले नयाँ कामदार ल्याउने कम्पनीले राम्रो घरमा बस्ने व्यवस्था गर्नुपर्ने र बस्ने ठाउँको भिडियो समेत कामदार माग गर्दा राख्नुपर्ने नियम ल्याएको छ ।३० हजारभन्दा बढी नेपाली कामदार ईपीएस अन्तरगत कोरियामा काम गरिहेका छन् । नेपाल लगायत १६ वटा देशबाट कोरियाले ५० हजार भन्दा बढि वार्षिक रुपमा कामदार ल्याउँदै आएको छ । कोरोना महामारीका कारण झन्डै एकवर्ष विदेशी कामदार ल्याउने क्रम रोकिएको भएपनि केही समय अघिदेखि कामदार ल्याउन थालिएको छ ।